
Proiect

PARLAMENTUL REPUBLICII MOLDOVA

LEGE

pentru modificarea şi completarea unor acte legislative
Parlamentul adoptă prezenta lege organică.

Art. I. – La articolul 1 al Hotărîrii Parlamentului nr. 1183-XIII din 14 mai 1997 „Pentru ratificarea Convenţiei europene de extrădare” (Monitorul Oficial al Republicii Moldova, 1997, nr. 41-42, art. 372), rezerva referitoare la articolul 3 paragraful 3 al Convenţiei se exclude.

Art. II. – Legea nr. 539-XV din 12 octombrie 2001 cu privire la combaterea terorismului (Monitorul Oficial al Republicii Moldova, 2001, nr. 147-149, art. 1163), cu modificările şi completările ulterioare, se modifică şi se completează după cum urmează:

1. Articolul 2:

noţiunea „terorism” va avea următorul cuprins:

„terorism – ideologia violenţei şi practica de a influenţa luarea deciziilor de către autorităţile publice sau organizaţiile internaţionale, însoţite de intimidarea populaţiei şi/sau alte acţiuni violente ilegale”;
după noţiunea „terorism” se introduce noţiunea de „act terorist”, cu următorul cuprins:
„act terorist – provocarea unei explozii, incendiu sau săvîrşirea altei fapte care creează pericolul de a cauza moartea ori vătămarea integrităţii corporale sau a sănătăţii, daune esenţiale proprietăţii sau mediului ori alte urmări grave, dacă această faptă este săvîrşită în scopul de a intimida populaţia ori o parte din ea, de a atrage atenţia societăţii la ideile politice, religioase ori de altă natură ale făptuitorului, fie de a sili statul, organizaţia internaţională, persoana juridică sau fizică să săvîrşească sau să se abţină de la săvîrşirea vreunei acţiuni, precum şi ameninţarea de a săvîrşi astfel de fapte în aceleaşi scopuri;”

la noţiunea „activitate teroristă”, a doua cratimă se completează în final cu cuvintele „ , precum şi justificarea publică a terorismului”;

noţiunea „infracţiuni cu caracter terorist” va avea următorul cuprins:

„infracţiuni cu caracter terorist – infracţiunile prevăzute la art. 13411 din Codul penal al Republicii Moldova;”.

2. Articolul 6:

la alineatul (4), cuvintele „ , structura organizatorică şi efectivul” se exclud;

la alineatul (5), sintagmele „Departamentul Trupelor de Grăniceri”, „Departamentul Situaţii Excepţionale”, „Departamentul Vamal” şi „Departamentul Tehnologii Informaţionale” se substituie, respectiv, cu sintagmele „Serviciul Grăniceri”, „Serviciul Protecţiei Civile şi Situaţiilor Excepţionale”, „Serviciul Vamal” şi „Ministerul Dezvoltării Informaţionale”;

alineatul (9) se exclude.

3. Articolul 7:

pe parcursul întregului text al articolului sintagmele „Departamentul Trupelor de Grăniceri”, „Departamentul Situaţii Excepţionale”, „Departamentul Vamal” şi „Departamentul Tehnologii Informaţionale” se substituie, respectiv, cu sintagmele „Serviciul Grăniceri”, „Serviciul Protecţiei Civile şi Situaţiilor Excepţionale”, „Serviciul Vamal” şi „Ministerul Dezvoltării Informaţionale”;

alineatele (2) şi (3) vor avea următorul cuprins:

„(2) Serviciul de Informaţii şi Securitate al Republicii Moldova combate terorismul prin acţiunile de prevenire, depistare şi curmare a activităţilor teroriste, inclusiv a celor internaţionale, prin desfăşurarea operaţiilor antiteroriste. Serviciul contribuie la asigurarea securităţii instituţiilor Republicii Moldova amplasate pe teritoriul altor state, a cetăţenilor ei angajaţi în aceste instituţii şi a membrilor familiilor lor, culege date referitoare la organizaţiile teroriste internaţionale, întreprinde alte măsuri specifice de prevenire şi combatere a terorismului, atribuite prin lege în competenţa sa.

(3) Ministerul Afacerilor Interne combate terorismul prin exercitarea urmăririi penale în privinţa infracţiunilor cu caracter terorist, atribuite prin lege în competenţa sa.”

4. La articolul 21, cuvintele „îşi satisfac (şi-au satisfăcut)” se substituie cu cuvintele „îndeplinesc (au îndeplinit)”.

5. Articolul 24 va avea următorul cuprins:

„Articolul 24. Răspunderea persoanei juridice pentru desfăşurarea activităţii teroriste

(1) În Republica Moldova este interzisă crearea şi activitatea persoanelor juridice, ale căror scopuri sau acţiuni sînt îndreptate la propagarea, justificarea, finanţarea ori susţinerea terorismului sau la comiterea infracţiunilor cu caracter terorist.

(2) Persoana juridică se consideră drept teroristă şi este supusă lichidării, iar activitatea ei este interzisă, în temeiul hotărîrii instanţei de judecată, la cererea Procurorului General sau procurorilor subordonaţi acestuia, dacă, în numele sau în interesul persoanei juridice, se efectuează organizarea, pregătirea, finanţarea sau comiterea unei infracţiuni cu caracter terorist, precum şi în cazul în care aceste acţiuni au fost admise, sancţionate, aprobate sau utilizate de organul sau persoana abilitate cu funcţii de conducere a persoanei juridice. Hotărîrea instanţei de judecată privind lichidarea persoanei juridice (interzicerea activităţii) se extinde asupra filialelor şi reprezentanţelor acesteia. În cazul recunoaşterii persoanei juridice drept teroristă, bunurile acesteia sînt supuse confiscării speciale, conform Codului penal al Republicii Moldova.

(3) Prevederile prezentului articol se extind şi asupra persoanelor juridice străine şi organizaţiilor internaţionale, precum şi asupra oficiilor, filialelor şi reprezentanţelor lor în Republica Moldova.”

Art. III. – Codul penal al Republicii Moldova nr. 985-XV din 18 aprilie 2002 (Monitorul Oficial al Republicii Moldova, 2002, nr. 128-129, art. 1012), cu modificările şi completările ulterioare, se modifică şi se completează după cum urmează:

1. În tot cuprinsul Codului, cuvintele „lichidarea întreprinderii” se substituie cu cuvintele „lichidarea persoanei juridice”.

2. La articolul 11, alineatul (3), după cuvintele „intereselor Republicii Moldova,”, se completează cu cuvintele „împotriva drepturilor şi libertăţilor cetăţeanului Republicii Moldova,”.

3. La articolul 21:

la alineatul (3), cuvintele „care desfăşoară activitate de întreprinzător” se substituie cu cuvintele „ , cu excepţia autorităţilor publice,”;

alineatul (4), după cifrele „259-261” se completează cu cifrele „ , 279, 2791, 2792, 292”;

la alineatele (4) şi (5), cuvintele „care desfăşoară activitate de întreprinzător” se exclud.

4. În titlurile şi în cuprinsul articolelor 63, 64, 73 şi 74, cuvintele „care desfăşoară activitate de întreprinzător” se exclud.

5. Articolul 106:

alineatul (1), după cuvintele „nu mai există”, se completează cu cuvintele „sau nu se găsesc”;

la alineatul (2):

litera a) se completează în final cu cuvintele „ , precum şi orice venituri de la aceste bunuri, cu excepţia bunurilor şi veniturilor care urmează a fi restituite proprietarului legal”;

la litera d), cuvintele „în mod vădit” se exclud;

se introduc în final literele f) şi g), cu următorul cuprins:

„f) convertite sau transformate, parţial sau integral, din bunurile rezultate din infracţiuni şi din veniturile de la aceste bunuri;

g) folosite sau destinate pentru finanţarea terorismului.”;

după alineatul (2) se introduce alineatul (21), cu următorul cuprins:

„(21) Dacă bunurile rezultate sau dobîndite prin săvîrşirea infracţiunii şi veniturile de la aceste bunuri au fost comasate cu bunurile dobîndite legal, se confiscă acea partea din bunuri sau contravaloarea acestora care corespunde valorii bunurilor şi veniturilor comasate.”

6. După articolul 1341 se introduc articolele 1342-13411, cu următorul cuprins:

„Articolul 1342. Nava aeriană aflată în zbor şi nava aeriană aflată în exploatare
(1) O navă aeriană se consideră a fi în zbor din momentul în care, fiind terminată îmbarcarea, toate uşile exterioare ale acelei nave au fost închise şi pînă în momentul în care una dintre aceste uşi este deschisă în vederea debarcării. În caz de aterizare forţată, zborul se consideră ca fiind continuat pînă în momentul cînd autorităţile competente iau în primire nava aeriană, precum şi persoanele şi bunurile de la bord.

(2) O navă aeriană se consideră a fi în exploatare din momentul în care personalul de la sol sau echipajul începe să o pregătească în vederea efectuării unui anumit zbor pînă la expirarea unui termen de 24 de ore după orice aterizare. Perioada de exploatare cuprinde, în orice caz, întreaga durată de aflare a navei în zbor.

Articolul 1343. Platformă fixă

Prin platformă fixă se înţelege o insulă artificială, o instalaţie sau o lucrare ataşată permanent de fundul mării în vederea explorării şi exploatării resurselor sau pentru alte scopuri economice.

Articolul 1344. Dispozitiv exploziv sau alt dispozitiv cu efect mortal

Prin dispozitiv exploziv sau alt dispozitiv cu efect mortal se înţelege:

a) o armă sau un dispozitiv exploziv sau incendiar, destinate sau capabile să cauzeze moartea, vătămarea gravă a integrităţii corporale sau a sănătăţii ori daune materiale esenţiale;

b) o armă sau un dispozitiv, destinate sau capabile să cauzeze moartea, vătămarea gravă a integrităţii corporale sau a sănătăţii ori daune materiale esenţiale prin eliberarea, diseminarea sau acţiunea substanţelor chimice toxice, agenţilor biologici ori a toxinelor sau a altor substanţe analoage, a radiaţiei sau a substanţelor radioactive.

Articolul 1345. Obiect de stat sau guvernamental

Prin obiect de stat sau guvernamental se înţelege un obiect permanent ori temporar sau un mijloc de transport care este utilizat sau ocupat de reprezentanţii statului, membrii Guvernului, organului legislativ sau judiciar, fie de persoane cu funcţii de răspundere ori funcţionari ai unei autorităţi publice sau ai oricărui alt organ ori instituţii publice, fie de funcţionari sau persoane cu funcţii de răspundere ale unei organizaţii interguvernamentale, în legătură cu îndeplinirea atribuţiilor de serviciu.

Articolul 1346. Obiect de infrastructură

Prin obiect de infrastructură se înţelege un obiect aflat în proprietate publică sau privată care oferă sau distribuie servicii publicului, precum sînt: apă, canalizare, energie, combustibil sau telecomunicaţii.

Articolul 1347. Loc de utilizare publică

Prin loc de utilizare publică se înţeleg părţile clădirii, terenului, străzii, canalului navigabil ori unei alte aşezări, care sînt accesibile sau deschise pentru public, permanent, periodic sau ocazional, şi include orice loc comercial, de afaceri, cultural, istoric, educaţional, religios, de stat, de divertisment, de recreaţie sau oricare alt loc similar care este accesibil sau deschis pentru public.

Articolul 1348. Material nuclear

(1) Prin material nuclear se înţelege: plutoniul, cu excepţia plutoniului a cărui concentraţie izotopică în plutoniu 238 depăşeşte 80%; uraniul 233; uraniul îmbogăţit în uraniul 235 sau 233; uraniul conţinînd amestecul de izotopi care se găsesc în natură altfel decît sub formă de minereu sau de reziduu de minereu; orice material conţinînd unu sau mai multe din elementele menţionate la prezentul alineat.

(2) Prin uraniu îmbogăţit în uraniu 235 sau uraniu 233 se înţelege uraniul conţinînd fie uraniu 235, fie uraniu 233, fie aceşti doi izotopi într-o astfel de cantitate încît raportul dintre suma acestor doi izotopi şi izotopul 238 să fie superior raportului dintre izotopul 235 şi izotopul 238 din uraniu natural.

Articolul 1349. Instalaţie nucleară

Prin instalaţie nucleară se înţelege:

a) o instalaţie, incluzînd clădirile şi echipamentul aferente, în care se produce, se prelucrează, se utilizează, se manipulează, se stochează intermediar sau se depozitează definitiv material nuclear şi care, dacă este avariată ori dacă se produc intervenţii asupra acesteia, poate duce la eliberarea unor cantităţi semnificative de radiaţii sau material radioactiv;

b) orice reactor nuclear, inclusiv reactoarele instalate pe nave aeriene sau maritime, pe mijloace de transport ori pe obiecte spaţiale pentru a fi utilizate ca sursă de energie în scopul propulsiei unor astfel de nave, mijloace de transport ori obiecte spaţiale sau pentru orice alte scopuri;

c) orice edificiu sau orice tip de transport utilizate pentru producerea, stocarea, prelucrarea sau transportarea materialului radioactiv.

Articolul 13410. Dispozitiv radioactiv

Prin dispozitiv radioactiv se înţelege:

a) orice dispozitiv exploziv nuclear;

b) orice dispozitiv de dispersie a materialului radioactiv sau de emitere a radiaţiei care, datorită proprietăţilor radiologice, poate cauza moartea, vătămarea gravă a integrităţii corporale sau a sănătăţii ori daune esenţiale proprietăţii sau mediului.

Articolul 13411. Infracţiune cu caracter terorist

Prin infracţiune cu caracter terorist se înţelege una din infracţiunile prevăzute la art. 1401, 142, 275, 2751, 2752, 278, 2781, 2791, 2792, 280, 284 alin. (2), art. 2891, 292 alin. (11) şi alin. (2), în partea ce vizează faptele prevăzute la alin. (11), art. 295, 2951, 2952, 342 şi 343 din prezentul cod.”

7. Articolul 1401:

titlul articolului şi alineatul (1), după cuvîntul „prelucrarea”, se completează cu cuvîntul „ , deţinerea”;

alineatul (1), după cuvintele „armelor chimice”, se completează cu cuvintele „ , armelor biologice”;

se completează cu alineatele (3) şi (4), cu următorul cuprins:

„(3) Proiectarea, producerea, dobîndirea în alt mod, deţinerea, păstrarea, transferarea sau transportarea echipamentului, materialului, softului sau tehnologiei aferente, care contribuie esenţial la proiectarea, producerea sau livrarea armelor de distrugere în masă, cunoscînd că acest echipament, material, soft sau tehnologie sînt destinate acestui scop,

se pedepsesc cu amendă în mărime de la 1000 la 3000 unităţi convenţionale sau cu închisoare de pînă la 5 ani, în ambele cazuri cu (sau fără) privarea de dreptul de a ocupa anumite funcţii sau de a exercita o anumită activitate pe un termen de pînă la 5 ani, iar persoana juridică se pedepseşte cu amendă în mărime de la 3000 la 5000 unităţi convenţionale cu privarea de dreptul de a exercita o anumită activitate pe un termen de pînă la 5 ani sau cu lichidarea persoanei juridice.

(4) Proiectarea, producerea, dobîndirea în alt mod, deţinerea, păstrarea, transferarea sau transportarea materiei prime, a materialului fisionabil special, a echipamentului sau materialului, proiectat sau preparat pentru prelucrarea, utilizarea sau producerea materialului fisionabil special, cunoscînd că această materie, acest material sau echipament este destinat pentru a fi utilizat în activitatea de explozii nucleare sau în altă activitate nucleară care contravine tratatelor internaţionale la care Republica Moldova este parte,

se pedepsesc cu închisoare de pînă la 5 ani cu (sau fără) privarea de dreptul de a ocupa anumite funcţii sau de a exercita o anumită activitate pe un termen de la 2 la 5 ani, iar persoana juridică se pedepseşte cu amendă în mărime de la 4000 la 7000 unităţi convenţionale cu privarea de dreptul de a exercita o anumită activitate pe un termen de la 2 la 5 ani sau cu lichidarea persoanei juridice.”

8. Articolul 142 va avea următorul cuprins:

„Articolul 142. Atacul asupra persoanei care beneficiază de protecţie internaţională

 (1) Săvîrşirea unui act de violenţă asupra oficiului, locuinţei sau mijlocului de transport al persoanei care beneficiază de protecţie internaţională, dacă acest act poate periclita viaţa, sănătatea sau libertatea persoanei în cauză,

se pedepseşte cu închisoare de la 5 la 10 ani.
(2) Răpirea sau săvîrşirea unui alt atac asupra persoanei care beneficiază de protecţie internaţională sau asupra libertăţii acesteia
se pedepsesc cu închisoare de la 7 la 15 ani.

(3) Omorul persoanei care beneficiază de protecţie internaţională
se pedepseşte cu închisoare de la 16 la 25 de ani sau cu detenţiune pe viaţă.

(4) Acţiunile prevăzute la alin. (1), (2) sau (3), săvîrşite în scopul provocării războiului sau conflictului internaţional,

se pedepsesc cu închisoare de la 16 la 25 de ani sau cu detenţiune pe viaţă.

(5) Ameninţarea de a săvîrşi o acţiune prevăzută la alin. (1), (2), (3) sau (4)
se pedepseşte cu închisoare de la 3 la 7 ani.

(6) Răspunderea penală conform alin. (1), (2), (3) şi (5) survine indiferent de faptul cunoaşterii de către subiectul infracţiunii a calităţii speciale a victimei, oficiului, locuinţei sau mijlocului de transport.”

9. La articolul 208, alineatul (3) se completează cu litera c), cu următorul cuprins:

„c) prin atragerea minorului la săvîrşirea unei infracţiuni cu caracter terorist,”.

10. La articolul 224 alineatul (1), cuvintele „Activităţile ilegale sau” se exclud.

11. Articolul 275:

în titlu şi în cuprinsul articolului, cuvintele „sau navale” se substituie cu cuvintele „ , maritime sau fluviale”;

la alineatul (1):

cuvintele „Deturnarea sau capturarea” se substituie cu cuvintele „Deturnarea, capturarea sau exercitarea ilegală a controlului asupra”;

în sancţiune, textul „de la 2 la 7 ani” se substituie cu textul „de la 5 la 10 ani”;

          la alineatul (2):

          litera b) se completează în final cu cuvintele „ori de o altă formă de intimidare”;

după litera b), se completează cu litera b1), cu următorul cuprins:

„b1) săvîrşite asupra unei nave aeriene aflate în zbor;”;

în sancţiune, textul „de la 5 la 10 ani” se substituie cu textul „de la 7 la 15 ani”.

12. După articolul 275 se introduc articolele 2751 şi 2752, cu următorul cuprins:

„Articolul 2751. Infracţiuni contra securităţii aeronautice şi a aeroporturilor
(1) Faptele ce pot periclita securitatea aeronautică şi a aeroporturilor, adică:

a) săvîrşirea unui act de violenţă asupra unei persoane aflate la bordul unei nave aeriene aflate în zbor, dacă acest act poate periclita securitatea navei;

b) săvîrşirea unui act de violenţă asupra unei persoane într-un aeroport ce deserveşte aviaţia civilă, dacă acest act poate periclita securitatea aeroportului;

c) distrugerea unei nave aeriene aflate în exploatare sau cauzarea de daune acestei nave care o scot din funcţiune ori care pot periclita securitatea navei în timpul zborului;

d) plasarea sau o altă faptă ce a condus la plasarea pe bordul unei nave aeriene aflate în exploatare, prin orice metodă, a unui dispozitiv ori a unei substanţe capabile să distrugă această navă sau să-i cauzeze daune care o scot din funcţiune ori care pot periclita securitatea navei în timpul zborului;

e) distrugerea sau deteriorarea instalaţiei ori a serviciului de navigaţie aeriană sau perturbarea funcţionării lor, dacă aceste acţiuni pot periclita securitatea unei nave aeriene aflate în zbor;

f) distrugerea sau deteriorarea instalaţiei ori a edificiului unui aeroport ce deserveşte aviaţia civilă sau a unei nave aeriene situate în aeroport şi care nu se află în exploatare, fie perturbarea funcţionării serviciului aeroportului, dacă aceste acţiuni pot periclita securitatea aeroportului;

g) comunicarea unei informaţii cunoscînd că este falsă, dacă, prin aceasta, se creează pericol pentru securitatea unei nave aeriene aflate în zbor,

se pedepsesc cu închisoare de la 3 la 12 ani.

(2) Aceleaşi fapte, care au provocat din imprudenţă:

a) vătămarea gravă a integrităţii corporale sau a sănătăţii;

b) decesul unei persoane;

c) alte urmări grave,

se pedepsesc cu închisoare de la 10 la 20 de ani.

(3) Faptele prevăzute la alin. (1) sau (2), săvîrşite de un grup criminal organizat sau de o organizaţie criminală,

se pedepsesc cu închisoare de la  15 la 25 de ani sau cu detenţiune pe viaţă.

Articolul 2752. Infracţiuni contra securităţii transportului naval

(1) Faptele ce pot periclita securitatea transportului naval, adică:

a) săvîrşirea unui act de violenţă asupra unei persoane aflate la bordul unei nave maritime sau fluviale, dacă acest act poate periclita navigaţia în siguranţă a navei;

b) distrugerea unei nave maritime sau fluviale ori cauzarea de daună acestei nave sau încărcăturii ei care poate periclita navigaţia în siguranţă a navei;

c) plasarea sau o altă faptă ce a condus la plasarea pe bordul unei nave maritime sau fluviale, prin orice metodă, a unui dispozitiv ori a unei substanţe capabile să distrugă această navă sau să cauzeze o daună navei ori încărcăturii ei ce poate periclita navigaţia în siguranţă a navei;

d) distrugerea sau deteriorarea instalaţiei ori a serviciului de navigaţie sau perturbarea funcţionării lor, dacă aceste acţiuni pot periclita navigaţia în siguranţă a navei maritime sau fluviale;

e) comunicarea unei informaţii cunoscînd că este falsă, dacă, prin aceasta, se creează pericol pentru navigaţia în siguranţă a navei maritime sau fluviale,

se pedepsesc cu închisoare de la 3 la 12 ani.

(2) Aceleaşi fapte, care au provocat din imprudenţă:

a) vătămarea gravă a integrităţii corporale sau a sănătăţii;

b) decesul unei persoane;

c) alte urmări grave,

se pedepsesc cu închisoare de la 10 la 20 de ani.

(3) Faptele prevăzute la alin. (1) sau (2), săvîrşite de un grup criminal organizat sau de o organizaţie criminală,

se pedepsesc cu închisoare de la 15 la 25 de ani sau cu detenţiune pe viaţă.”

13. Articolul 278:

titlul articolului şi alineatul (1) vor avea următorul cuprins:

„Articolul 278. Actul terorist
(1) Actul terorist, adică provocarea unei explozii, incendiu sau săvîrşirea altei fapte care creează pericolul de a cauza moartea ori vătămarea integrităţii corporale sau a sănătăţii, daune esenţiale proprietăţii sau mediului ori alte urmări grave, dacă această faptă este săvîrşită în scopul de a intimida populaţia ori o parte din ea, de a atrage atenţia societăţii la ideile politice, religioase ori de altă natură ale făptuitorului, fie de a sili statul, organizaţia internaţională, persoana juridică sau fizică să săvîrşească sau să se abţină de la săvîrşirea vreunei acţiuni, precum şi ameninţarea de a săvîrşi astfel de fapte în aceleaşi scopuri,

se pedepseşte cu închisoare de la 6 la 12 ani.”;

dispoziţia alineatului (4) va avea următorul cuprins:

„(4) Actul de terorism săvîrşit prin omorul unei sau mai multor persoane în scopurile prevăzute la alin. (1),”;

la alineatele (2), (3) şi (5), cuvîntul „acţiune” se substituie cu cuvîntul „faptă”, la cazul şi numărul respectiv.

14. După articolul 278 se introduce articolul 2781, cu următorul cuprins:

„Articolul 2781. Livrarea, plasarea, punerea în funcţiune sau detonarea unui dispozitiv exploziv ori a altui dispozitiv cu efect mortal
(1) Livrarea, plasarea, punerea în funcţiune sau detonarea unui dispozitiv exploziv ori a altui dispozitiv cu efect mortal în sau împotriva unui loc de utilizare publică, unui obiect de stat sau guvernamental, unui obiect de infrastructură sau sistemului de transport public, cu scopul de a cauza:

a) moartea ori vătămarea gravă a integrităţii corporale sau a sănătăţii;

b) daune esenţiale acestui loc, obiect sau sistem,

se pedepsesc cu închisoare de la 5 la 10 ani.

(2) Aceleaşi acţiuni săvîrşite:

a) cu vătămarea gravă sau medie a integrităţii corporale sau a sănătăţii;

b) cu cauzarea de daune în proporţii mari sau deosebit de mari,

se pedepsesc cu închisoare de la 8 la 15 ani.

(3) Acţiunile prevăzute la alin. (1) lit. b), soldate cu decesul unei persoane din imprudenţă,

se pedepsesc cu închisoare de la 12 la 20 de ani.

(4) Acţiunile prevăzute la alin. (1), (2) sau (3), săvîrşite de un grup criminal organizat sau de o organizaţie criminală,

se pedepsesc cu închisoare de la 16 la 25 de ani.

(5) Acţiunile prevăzute la alin. (1), însoţite de omor intenţionat,

se pedepsesc cu închisoare de la 16 la 25 de ani sau cu detenţiune pe viaţă.”

15. Articolul 279 va avea următorul cuprins:

„Articolul 279. Finanţarea terorismului

(1) Finanţarea terorismului, adică punerea la dispoziţie sau colectarea intenţionată de către orice persoană, prin orice metodă, direct sau indirect, a bunurilor de orice natură, dobîndite prin orice mijloc, fie prestarea unor servicii financiare, în scopul utilizării acestor bunuri ori servicii sau cunoscînd că vor fi utilizate, în întregime sau parţial:

a) la organizarea, pregătirea ori comiterea unei infracţiuni cu caracter terorist;

b) de către o organizaţie criminală, un grup criminal organizat sau de o persoană aparte, care comit ori întreprind tentative de comitere a unei infracţiuni cu caracter terorist, care organizează, dirijează, se asociază, se înţeleg în prealabil, instigă sau participă în calitate de complice la comiterea acestei infracţiuni,

se pedepseşte cu închisoare de la 5 la 10 ani cu privarea de dreptul de a ocupa anumite funcţii sau de a exercita o anumită activitate pe un termen de la 2 la 5 ani, iar persoana juridică se pedepseşte cu amendă în mărime de la 7000 la 10000 unităţi convenţionale, cu lichidarea persoanei juridice.

(2) Infracţiunea de finanţare a terorismului se consideră consumată indiferent de comiterea unei infracţiuni cu caracter terorist, de faptul dacă bunurile au fost utilizate la comiterea acestei infracţiuni sau de către organizaţia, grupul ori persoana menţionate la alin. (1) lit. b), precum şi de faptul dacă acţiunile au fost săvîrşite pe teritoriul sau în afara teritoriului Republicii Moldova.

(3) Prin bunuri se înţeleg mijloacele financiare, orice categorie de valori (active) corporale sau incorporale, mobile sau imobile, tangibile sau intangibile, actele sau alte instrumente juridice în orice formă, inclusiv în formă electronică ori digitală, care atestă un titlu ori un drept, inclusiv orice cotă (interes) cu privire la aceste valori (active).”

16. După articolul 279 se introduc articolele 2791 şi 2792, cu următorul cuprins:

„Articolul 2791. Recrutarea, instruirea sau acordarea altui suport în scop terorist

(1) Recrutarea în scop terorist, adică solicitarea adresată unei persoane de a comite sau de a participa la pregătirea ori comiterea unei infracţiuni cu caracter terorist, fie de a se asocia la o organizaţie sau un grup, cu intenţia sau cunoscînd că această solicitare este făcută în scopul de a contribui la comiterea unei sau mai multor infracţiuni cu caracter terorist,

se pedepseşte cu închisoare de la 3 la 8 ani cu privarea de dreptul de a ocupa anumite funcţii sau de a exercita o anumită activitate pe un termen de la 2 la 5 ani, iar persoana juridică se pedepseşte cu amendă în mărime de la 3000 la 7000 unităţi convenţionale, cu lichidarea persoanei juridice.

(2) Instruirea în scop terorist, adică furnizarea de instrucţiuni cu privire la fabricarea sau utilizarea dispozitivelor ori substanţelor explozive, a armelor de distrugere în masă, a dispozitivelor ori materialelor radioactive, a armelor de foc ori a altor arme sau substanţe nocive ori periculoase sau cu privire la alte metode ori tehnici specifice, cu intenţia sau cunoscînd că această furnizare este făcută în scopul de a contribui la comiterea unei sau mai multor infracţiuni cu caracter terorist,

se pedepseşte cu închisoare de la 4 la 9 ani cu privarea de dreptul de a ocupa anumite funcţii sau de a exercita o anumită activitate pe un termen de la 3 la 5 ani, iar persoana juridică se pedepseşte cu amendă în mărime de la 5000 la 8000 unităţi convenţionale, cu lichidarea persoanei juridice.

(3) Procurarea, păstrarea, producerea, transportarea sau furnizarea de arme, muniţii, alte dispozitive sau mijloace distructive, arme biologice, substanţe nocive ori periculoase, înlesnirea trecerii frontierei de stat, găzduirea, facilitarea pătrunderii în zone cu acces limitat, culegerea, deţinerea, în scopul transmiterii, ori punerea la dispoziţie de date despre obiective-ţintă, precum şi acordarea altui suport, sub orice formă, cu intenţia sau cunoscînd că aceste acţiuni sînt săvîrşite în scopul de a contribui la comiterea unei sau mai multor infracţiuni cu caracter terorist,

se pedepsesc cu închisoare de la 5 la 10 ani cu privarea de dreptul de a ocupa anumite funcţii sau de a exercita o anumită activitate pe un termen de la 3 la 5 ani, iar persoana juridică se pedepseşte cu amendă în mărime de la 7000 la 10000 unităţi convenţionale, cu lichidarea persoanei juridice.

(4) Acţiunile prevăzute la alin. (1), (2) sau (3), săvîrşite cu folosirea situaţiei de serviciu,

se pedepsesc cu închisoare de la 7 la 15 ani.
Articolul 2792. Instigarea în scop terorist sau justificarea publică a terorismului

(1) Instigarea în scop terorist, adică distribuirea sau punerea la dispoziţie în alt mod a unui mesaj către public, cu intenţia de a instiga sau cunoscînd că un astfel de mesaj poate instiga la comiterea unei infracţiuni cu caracter terorist,

se pedepseşte cu amendă în mărime de la 300 la 600 unităţi convenţionale sau cu muncă neremunerată în folosul comunităţii de la 180 la 240 de ore sau cu închisoare de pînă la 5 ani, în toate cazurile cu (sau fără) privarea de dreptul de a ocupa anumite funcţii sau de a exercita o anumită activitate pe un termen de pînă la 5 ani, iar persoana juridică se pedepseşte cu amendă în mărime de la 1000 la 3000 unităţi convenţionale cu privarea de dreptul de a exercita o anumită activitate pe un termen de la 2 la 5 ani sau cu lichidarea persoanei juridice.

(2) Justificarea publică a terorismului, adică distribuirea sau punerea la dispoziţie în alt mod a unui mesaj către public despre recunoaşterea unei ideologii sau practici de comitere a infracţiunilor cu caracter terorist ca fiind justă, care necesită a fi susţinută sau este demnă de urmat,

se pedepseşte cu amendă în mărime de la 200 la 500 unităţi convenţionale sau cu muncă neremunerată în folosul comunităţii de la 140 la 200 de ore sau cu închisoare de pînă la 4 ani, în toate cazurile cu (sau fără) privarea de dreptul de a ocupa anumite funcţii sau de a exercita o anumită activitate pe un termen de pînă la 5 ani, iar persoana juridică se pedepseşte cu amendă în mărime de la 800 la 2000 unităţi convenţionale cu privarea de dreptul de a exercita o anumită activitate pe un termen de la 2 la 5 ani sau cu lichidarea persoanei juridice.

(3) Acţiunile prevăzute la alin. (1) sau (2), săvîrşite:

a) prin intermediul unui mijloc de informare în masă;

b) cu folosirea situaţiei de serviciu,

se pedepsesc cu amendă în mărime de la 500 la 1000 unităţi convenţionale sau cu închisoare de la 2 la 5 ani, în ambele cazuri cu privarea de dreptul de a ocupa anumite funcţii sau de a exercita o anumită activitate pe un termen de la 2 la 5 ani, iar persoana juridică se pedepseşte cu amendă în mărime de la 3000 la 5000 unităţi convenţionale cu (sau fără) privarea de dreptul de a exercita o anumită activitate pe un termen de la 3 la 5 ani sau cu lichidarea persoanei juridice.”

17. Articolul 280:

alineatul (1), după cuvîntul „ostatic”, se completează cu cuvintele „şi ameninţarea cu omor, cu vătămarea integrităţii corporale sau a sănătăţii ori cu reţinerea în continuare a persoanei în această calitate”;

alineatul (4) se exclude.

18. Articolul 284:

alineatul unic devine alineatul (1);

se completează cu alineatul (2), cu următorul cuprins:

„(2) Crearea sau conducerea unei organizaţii criminale sau a unui grup criminal organizat cu scopul de a comite una sau mai multe infracţiuni cu caracter terorist,

se pedepsesc cu închisoare de la 16 la 25 de ani sau cu detenţiune pe viaţă.”

19. După articolul 289 se introduce articolul 2891, cu următorul cuprins:

„Articolul 2891. Infracţiuni contra securităţii platformelor fixe
(1) Faptele ce periclitează securitatea platformelor fixe, adică:

a) capturarea sau exercitarea ilegală a controlului asupra unei platforme fixe, însoţită de violenţă, de ameninţare cu aplicarea ei sau de o altă formă de intimidare;

b) săvîrşirea unui act de violenţă asupra unei persoane aflate pe o platformă fixă, dacă acest act poate periclita securitatea platformei;

c) distrugerea unei platforme fixe sau cauzarea de daună acestei platforme ce poate periclita securitatea platformei;

d) plasarea sau o altă faptă ce a condus la plasarea pe o platformă fixă, prin orice metodă, a unui dispozitiv ori a unei substanţe capabile să distrugă această platformă sau să pericliteze securitatea ei,

se pedepsesc cu închisoare de la 3 la 12 ani.

(2) Aceleaşi fapte, care au provocat din imprudenţă:

a) vătămarea gravă a integrităţii corporale sau a sănătăţii;

b) decesul unei persoane;

c) alte urmări grave,

se pedepsesc cu închisoare de la 10 la 20 de ani.

(3) Faptele prevăzute la alin. (1) sau (2), săvîrşite de un grup criminal organizat sau de o organizaţie criminală,

se pedepsesc cu închisoare de la 15 la 25 de ani sau cu detenţiune pe viaţă.”

20. Articolul 292:

sancţiunea alineatului (1) va avea următorul cuprins:

„se pedepseşte cu amendă în mărime de la 300 la 800 unităţi convenţionale sau cu închisoare de pînă la 5 ani, iar persoana juridică se pedepseşte cu amendă în mărime de la 3000 la 5000 unităţi convenţionale cu privarea de dreptul de o exercita o anumită activitate sau cu lichidarea persoanei juridice”;

după alineatul (1) se introduce alineatul (11), cu următorul cuprins:

„(11) Aceleaşi fapte săvîrşite cu materialul nuclear, dacă acestea creează pericolul de a cauza moartea ori vătămarea gravă a integrităţii corporale sau a sănătăţii, daune esenţiale proprietăţii sau mediului,

se pedepsesc cu amendă în mărime de la 600 la 1000 unităţi convenţionale sau cu închisoare de la 3 la 7 ani, iar persoana juridică se pedepseşte cu amendă în mărime de la 6000 la 8000 unităţi convenţionale cu privarea de dreptul de a exercita o anumită activitate sau cu lichidarea persoanei juridice.”;
alineatul (2) va avea următorul cuprins:

„(2) Faptele prevăzute la alin. (1) sau (11), care au provocat din imprudenţă:

a) decesul unei persoane;

b) alte urmări grave,

se pedepsesc cu închisoare de la 5 la 10 ani, iar persoana juridică se pedepseşte cu amendă în mărime de la 7000 la 10000 unităţi convenţionale cu lichidarea persoanei juridice.”

21. Articolul 294 se exclude.

22. Articolul 295 va avea următorul cuprins:

„Articolul 295. Sustragerea, ameninţarea de a sustrage sau cererea de a transmite materiale sau dispozitive radioactive ori instalaţii nucleare

(1) Sustragerea materialului sau a dispozitivului radioactiv ori a instalaţiei nucleare
se pedepseşte cu închisoare de la 4 la 8 ani cu (sau fără) privarea de dreptul de a ocupa anumite funcţii sau de a exercita o anumită activitate pe un termen de la 2 la 5 ani.

(2) Cererea de a transmite material sau dispozitiv radioactiv ori o instalaţie nucleară, prin ameninţare cu aplicarea violenţei sau prin altă formă de intimidare,

se pedepseşte cu închisoare de la 3 la 7 ani.

(3) Acţiunile prevăzute la alin. (1) sau (2), săvîrşite:

a) de două sau mai multe persoane;

b) cu folosirea situaţiei de serviciu;

c) cu aplicarea violenţei nepericuloase pentru viaţa sau sănătatea persoanei,

se pedepsesc cu închisoare de la 6 la 12 ani cu (sau fără) privarea de dreptul de a ocupa anumite funcţii sau de a exercita o anumită activitate pe un termen de la 2 la 5 ani.

(4) Atacul săvîrşit asupra unei persoane în scopul sustragerii materialului sau dispozitivului radioactiv ori a instalaţiei nucleare, însoţit de violenţă periculoasă pentru viaţa sau sănătatea persoanei agresate ori de ameninţarea cu aplicarea unei asemenea violenţe,

se pedepseşte cu închisoare de la 6 la 12 ani.

(5) Acţiunile prevăzute la alin. (4), săvîrşite:

a) de două sau mai multe persoane;

b) cu aplicarea armei sau altor obiecte folosite în calitate de armă;

c) cu vătămarea gravă a integrităţii corporale sau a sănătăţii,

se pedepsesc cu închisoare de la 10 la 17 ani.

(6) Acţiunile prevăzute la alin. (1), (2), (3), (4) sau (5), săvîrşite:

a) de un grup criminal organizat sau de o organizaţie criminală ori în favoarea acestora;

b) în proporţii mari sau deosebit de mari,

se pedepsesc cu închisoare de la 12 la 25 de ani.

(7) Ameninţarea de a sustrage material sau dispozitiv radioactiv ori o instalaţie nucleară cu scopul de a sili statul, organizaţia internaţională, persoana juridică sau fizică să săvîrşească sau să se abţină de la săvîrşirea vreunei acţiuni
se pedepseşte cu închisoare de la 2 la 5 ani.”

23. După articolul 295 se introduc articolele 2951 şi 2952, cu următorul cuprins:

„Articolul 2951. Deţinerea, confecţionarea sau utilizarea materialelor sau dispozitivelor radioactive ori a instalaţiilor nucleare
(1) Deţinerea materialului radioactiv, confecţionarea sau deţinerea unui dispozitiv radioactiv cu scopul de a cauza moartea ori vătămarea gravă a integrităţii corporale sau a sănătăţii, daune esenţiale proprietăţii sau mediului,

se pedepsesc cu închisoare de la 10 la 15 ani cu privarea de dreptul de a ocupa anumite funcţii sau de a exercita o anumită activitate pe un termen de la 2 la 5 ani.

(2) Utilizarea prin orice metodă a materialului ori a dispozitivului radioactiv sau a instalaţiei nucleare, însoţită de eliberarea sau de pericolul eliberării materialului radioactiv, săvîrşită cu scopul:

a) de a cauza moartea ori vătămarea gravă a integrităţii corporale sau a sănătăţii, daune esenţiale proprietăţii sau mediului;

b) de a sili statul, organizaţia internaţională, persoana juridică sau fizică să săvîrşească sau să se abţină de la săvîrşirea vreunei acţiuni,

se pedepseşte cu închisoare de la 15 la 20 ani cu privarea de dreptul de a ocupa anumite funcţii sau de a exercita o anumită activitate pe un termen de la 3 la 5 ani.

(3) Ameninţarea de a săvîrşi o faptă prevăzută la alin. (2)
se pedepseşte cu închisoare de la 2 la 5 ani.

Articolul 2952. Atacul asupra instalaţiei nucleare

(1) Săvîrşirea unei acţiuni îndreptate împotriva unei instalaţii nucleare sau care perturbează funcţionarea unei instalaţii nucleare
se pedepseşte cu închisoare de la 5 la 10 ani.

(2) Aceeaşi acţiune, săvîrşită:

a) de două sau mai multe persoane;

b) cu aplicarea violenţei periculoase pentru viaţa sau sănătatea persoanei;
c) cu aplicarea armei sau altor obiecte folosite în calitate de armă,

se pedepseşte cu închisoare de la 7 la 15 de ani.

(3) Acţiunile prevăzute la alin. (1) sau (2):

a) însoţite de expunerea la radiaţie ori prin eliberarea de substanţe radioactive;

b) soldate cu alte urmări grave,

se pedepsesc cu închisoare de la 12 la 20 de ani.

(4) Ameninţarea de a săvîrşi o acţiune prevăzută la alin. (1)
se pedepseşte cu amendă în mărime de la 300 la 600 unităţi convenţionale sau cu muncă neremunerată în folosul comunităţii de la 180 la 240 de ore sau cu închisoare de la 2 la 5 ani.

(5) Ameninţarea de a săvîrşi o acţiune prevăzută la alin. (1) cu scopul de a sili statul, organizaţia internaţională, persoana juridică sau fizică să săvîrşească sau să se abţină de la săvîrşirea vreunei acţiuni
se pedepseşte cu închisoare de la 2 la 5 ani.”

Art. IV. – Articolul 1 al Legii nr. 1239-XV din 18 iulie 2002 pentru aderarea Republicii Moldova la Convenţia internaţională privind suprimarea terorismului cu bombe (Monitorul Oficial al Republicii Moldova, 2002, nr. 113-114, art. 896) se modifică după cum urmează:

cuvintele „şi rezerve” se exclud;

punctul 3 va avea următorul cuprins:

„3. Pînă la restabilirea deplină a integrităţii teritoriale a Republicii Moldova, prevederile Convenţiei internaţionale privind suprimarea terorismului cu bombe se aplică doar pe teritoriul controlat efectiv de autorităţile Republicii Moldova.”

Art. V. – Articolul 1 al Legii nr. 1241-XV din 18 iulie 2002 pentru ratificarea Convenţiei internaţionale privind suprimarea finanţării terorismului (Monitorul Oficial al Republicii Moldova, 2002, nr. 115-116, art. 922), cu modificările ulterioare, se modifică după cum urmează:

cuvintele „şi următoarea rezervă” se exclud;

punctul 1 va avea următorul cuprins:

„1. Pînă la restabilirea deplină a integrităţii teritoriale a Republicii Moldova, prevederile Convenţiei internaţionale privind suprimarea finanţării terorismului se aplică doar pe teritoriul controlat efectiv de autorităţile Republicii Moldova.”;
punctul 3 se exclude.

Art. VI. – Articolul 1 al Legii nr. 1243-XV din 18 iulie 2002 pentru aderarea Republicii Moldova la Convenţia internaţională împotriva luării de ostatici (Monitorul Oficial al Republicii Moldova, 2002, nr. 115-116, art. 924) se modifică după cum urmează:

cuvîntul „rezervă” se substituie cu cuvîntul „declaraţie”;

alineatul doi va avea următorul cuprins:

„Pînă la restabilirea deplină a integrităţii teritoriale a Republicii Moldova, prevederile Convenţiei internaţionale împotriva luării de ostatici se aplică doar pe teritoriul controlat efectiv de autorităţile Republicii Moldova.”

Art. VII. – Legea nr. 1286-XV din 25 iulie 2002 cu privire la statutul refugiaţilor (Monitorul Oficial al Republicii Moldova, 2002, nr. 126-127, art. 1003), cu modificările ulterioare, se completează după cum urmează:

1. La articolul 5, alineatul (2) se completează în final cu următoarea propoziţie: „Consimţămîntul nu se cere în cazul prezentării către autorităţile publice competente a informaţiei privind solicitanţii de azil şi refugiaţi în scopul verificării temeiurilor prevăzute la art. 22.”

2. La articolul 22, alineatul (1) se completează cu litera e), cu următorul cuprins:

„e) a participat la organizarea, pregătirea, finanţarea sau comiterea unei infracţiuni cu caracter terorist, propagă ori justifică terorismul sau instigă la comiterea unei astfel de infracţiuni sau este inclus în listele persoanelor şi entităţilor implicate în activităţi teroriste.”

Art. VIII. – La articolul 269 din Codul de procedură penală al Republicii Moldova nr. 122-XV din 14 martie 2003 (Monitorul Oficial al Republicii Moldova, 2003, nr. 104-110, art. 447), cu modificările şi completările ulterioare, alineatul (1), după textul „art. 236-2611”, se completează cu cifra „ , 279”.

Art. IX. – La articolul 1 al Legii nr. 192-XVI din 28 iulie 2005 pentru aderarea Republicii Moldova la Convenţia pentru reprimarea actelor ilicite împotriva siguranţei navigaţiei maritime, adoptată la Roma la 10 martie 1988 (Monitorul Oficial al Republicii Moldova, 2005, nr. 107-109, art. 561), ultimul alineat se exclude.

Art. X. – Ministerul Afacerilor Externe şi Integrării Europene va notifica depozitarii tratatelor internaţionale menţionate în prezenta lege despre modificarea şi retragerea rezervelor.

Preşedintele Parlamentului
NOTĂ INFORMATIVĂ

la proiectul de lege pentru modificarea şi completarea unor acte legislative

Proiectul de lege pentru modificarea şi completarea unor acte legislative a fost elaborat de Serviciul de Informaţii şi Securitate al Republicii Moldova în scopul implementării celor 12 instrumente universale în domeniul combaterii terorismului, a rezoluţiilor pertinente ale Consiliului de Securitate al Organizaţiei Naţiunilor Unite, precum şi în vederea ratificării de către Republica Moldova a Convenţiei internaţionale privind suprimarea actelor terorismului nuclear şi Convenţiei Consiliului Europei cu privire la prevenirea terorismului, adoptate în anul 2005.

Proiectul este inclus în Programul legislativ pentru anii 2005-2009 (compartimentul II, pct. 64, 65), aprobat prin Hotărîrea Parlamentului nr. 300-XVI din 24.11.2005, în Programul Naţional de Implementare a Planului de Acţiuni Republica Moldova – Uniunea Europeană şi în Programul Naţional de implementare a Planului Individual de Acţiuni al Parteneriatului Republica Moldova – NATO.

La elaborarea proiectului au fost utilizate legile-model privind combaterea terorismului şi a finanţării terorismului, ghidurile de implementare a instrumentelor universale contra terorismului, întocmite de Oficiul Naţiunilor Unite pentru Droguri şi Crimă; recomandările elaborate în cadrul atelierului de lucru organizat la Chişinău, la 27-28 septembrie 2006, de către Ministerul Afacerilor Externe şi Integrării Europene al Republicii Moldova pentru experţii în jurisprudenţă din autorităţile publice, cu participarea reprezentanţilor Oficiului Naţiunilor Unite pentru Droguri şi Crimă şi ai Pactului de Stabilitate în Europa de Sud-Est pentru Lupta contra Crimei Organizate; Decizia-cadru a Consiliului Uniunii Europene privind combaterea terorismului (2002/475/JHA); codurile penale ale Australiei, Canadei, Franţei, Norvegiei, Poloniei, Ungariei, Bosniei şi Herţegovinei, României, Federaţiei Ruse şi Ucrainei.

Art. I. Excluderea rezervei formulate la ratificarea Convenţiei europene de extrădare este conformă pct. 3 lit. g) din Rezoluţia 1373 (2001) a Consiliului de Securitate al ONU care cheamă statele să asigure, în conformitate cu dreptul internaţional, ca autorii şi organizatorii actelor teroriste sau complicii lor să nu abuzeze de statutul de refugiat şi ca referinţele la motive politice să nu fie recunoscute drept motiv de respingere a cererilor de extrădare a persoanelor bănuite de terorism.

Propunerea se conformează şi prevederilor art. 4 alin. (2) lit. a) şi e) din Legea nr. 371-XVI din 1 decembrie 2006 cu privire la asistenţa juridică internaţională în materie penală, potrivit cărora, în sensul Codului de procedură penală, art. 534 alin. (1) pct. 1), nu sînt considerate infracţiuni de natură politică atentatul la viaţa unui şef de stat sau a unui membru de familie al acestuia, precum şi infracţiunile prevăzute în Convenţia europeană pentru reprimarea terorismului din 1997.

Art. II. Modificările propuse la Legea nr. 539-XV din 12 octombrie 2001 cu privire la combaterea terorismului au ca scop ajustarea noţiunilor „terorism”, „activitate teroristă” şi „infracţiuni cu caracter terorist” cu modificările operate în Codul penal, Codul de procedură penală al Republicii Moldova.

La art. 6 alin. (4), care stipulează atribuţiile Centrului antiteror al Serviciului de Informaţii şi Securitate al Republicii Moldova şi modul de organizare a acestuia, se propun a fi excluse prevederile referitoare la aprobarea structurii organizatorice şi efectivului Centrului de către Guvern. Efectivul Serviciului de Informaţii şi Securitate, conform prevederilor art. 1 al Legii nr. 753-XIV din 23 decembrie 1999 privind Serviciul de Informaţii şi Securitate al Republicii Moldova, este stabilit şi aprobat de Parlament (hotărîrea nr. 800-XIV din 11 februarie 2000). Efectivul şi structura organizatorică a Centrului antiteror, acesta fiind o subunitate a Serviciului, conform dispoziţiilor legale, urmează a fi stabilite de directorul Serviciului, în limitele efectivului aprobat Serviciului. 

Expunerea în redacţie nouă a art. 24 „Răspunderea persoanei juridice pentru desfăşurarea activităţii teroriste” şi stabilirea interdicţiei privind crearea şi activitatea persoanelor juridice, ale căror scopuri sau acţiuni sînt îndreptate la propagarea, justificarea, finanţarea ori susţinerea terorismului sau la comiterea infracţiunilor cu caracter terorist, este dictată de necesitatea implementării prevederilor Convenţiei Consiliului Europei cu privire la prevenirea terorismului şi ale Rezoluţiei 1624 (2005) a Consiliului de Securitate al ONU.

Art. III. Ajustarea Codului penal al Republicii Moldova la prevederile tratatelor internaţionale în domeniul terorismului are ca scop îndeplinirea angajamentelor asumate de ţara noastră la ratificarea acestor tratate privind incriminarea faptelor de terorism. Conform solicitărilor experţilor internaţionali, proiectul preia terminologia utilizată în tratatele internaţionale în scopul facilitării cooperării internaţionale în combaterea terorismului.

Art. IV, Art. V, Art. VI şi Art. IX operează modificări şi completări la actele legislative privind ratificarea unor convenţii internaţionale în domeniul combaterii terorismului şi au ca scop excluderea rezervelor formulate de Republica Moldova privind nerecunoaşterea competenţei Curţii Internaţionale de Justiţie a ONU în privinţa litigiilor între statele membre referitor la interpretarea şi aplicarea prevederilor convenţiilor.

Astfel, majoritatea convenţiilor ONU conţin prevederi similare că orice diferend între statele părţi privind interpretarea sau aplicarea convenţiei, care nu poate fi soluţionat pe calea negocierii într-un termen rezonabil este supus arbitrajului, la cererea unuia dintre ele. Dacă, în următoarele şase luni de la data cererii de arbitraj, părţile nu izbutesc să se pună de acord asupra organizării arbitrajului, oricare dintre ele poate supune diferendul Curţii Internaţionale de Justiţie, depunînd o cerere potrivit cu Statutul Curţii.

În temeiul art. 93 al Cartei ONU, Republica Moldova este ipso facto parte la Statutul Curţii Internaţionale de Justiţie.

În prezent, asemenea rezerve menţin doar cîteva state, cum ar fi Algeria, Belarusi, China, Cuba şi Mozambic. Recent, un şir de state, cum ar fi Federaţia Rusă, Ungaria, Cehia, Bulgaria, Polonia, au retras rezervele privind competenţa Curţii Internaţionale de Justiţie formulate la convenţiile ONU în domeniul combaterii terorismului.

Retragerea rezervelor la convenţiile menţionate nu contravine intereselor şi legislaţiei Republicii Moldova şi are ca scop facilitarea cooperării internaţionale a statului în combaterea terorismului.

La trei convenţii, rezervele sînt substituite cu declaraţii referitoare la aplicarea prevederilor Convenţiei pe teritoriul controlat efectiv de autorităţile Republicii Moldova.

Art. VII. Completările propuse la Legea cu privire la statutul refugiaţilor se bazează pe prevederile pct. 3 lit. g) din Rezoluţia 1373 (2001) şi pct. 1 lit. c) din Rezoluţia 1624 (2005) ale Consiliului de Securitate al ONU care stipulează obligaţia statelor de a asigura că autorii şi organizatorii actelor teroriste sau complicii lor să nu abuzeze de statutul de refugiat.

Art. VIII. Transferarea funcţiilor de urmărire penală în cazurile de finanţare a terorismului de la Ministerul Afacerilor Interne la Centrul pentru Combaterea Crimelor Economice şi Corupţiei va contribui la urgentarea transmiterii informaţiilor şi documentelor privind tranzacţiile suspecte de finanţare a terorismului de la Unitatea de Informare Financiară către organul de urmărire penală al Centrului, va favoriza specializarea ofiţerilor de urmărire penală şi va evita dublarea competenţelor autorităţilor publice.

Proiectul de lege a fost coordonat cu Ministerul Justiţiei, Ministerul Afacerilor Externe şi Integrării Europene, Ministerul Afacerilor Interne, Ministerul Economiei şi Comerţului, Ministerul Dezvoltării Informaţionale, Ministerul Transporturilor şi Gospodăriei Drumurilor, Procuratura Generală, Centrul pentru Combaterea Crimelor Economice şi Corupţiei, Agenţia Naţională de Reglementare a Activităţilor Nucleare şi Radiologice, Administraţia de Stat a Aviaţiei Civile, Universitatea de Stat din Moldova, Catedra Drept Penal şi Criminologie.

În temeiul celor expuse, proiectul de lege pentru modificarea şi completarea unor acte legislative se înaintează Guvernului spre examinare şi aprobare.
Directorul Serviciului de Informaţii

şi Securitate al Republicii Moldova

